VŠEOBECNE ZÁVÄZNÉ NARIADENIE 
                            č. 6/2022

O URČENÍ NÁZVU ULÍC A ČÍSLOVANÍ STAVIEB
V  OBCI ROKYTOV PRI HUMENNOM

Návrh VZN vyvesený na úradnej tabuli v obci Rokytov pri Humennom dňa: 07.04.2022
VZN prerokované schválené dňa: 27.04.2022
VZN zverejnené na stránke obce 
VZN nadobúda účinnosť dňom: 30.04.2022

Obec  Rokytov pri Humennom 
VZN  O  URČENÍ NÁZVU ULÍC  A  ČÍSLOVANÍ STAVIEB V OBCI

Čl. I.
Základné ustanovenia
1.	Obecné zastupiteľstvo v Rokytove pri Humennom, v súlade s ustanoveniami § 2b, § 2c, § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov v spojení s vyhláškou Ministerstva vnútra SR č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb, vydáva toto Všeobecne záväzné nariadene Obce Rokytov pri Humennom č. 6/2022 /o určení názvu ulíc a číslovaní stavieb v Obci Rokytov pri Humennom, (ďalej len „VZN”).
2.	V zmysle § 2b zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení”), obec určuje a mení nariadením názvy ulíc a iných verejných priestranstiev. V obci, v ktorom je viac ulíc a iných verejných priestranstiev, má každá ulica alebo iné verejné priestranstvo svoj názov. Názvy sa určujú s prihliadnutím na históriu obce, na významné nežijúce osobnosti, na veci a pod. Neprípustné sú názvy po žijúcich osobách, názvy dlhé, duplicitné, urážajúce mravnosť, náboženské alebo národnostné cítenie, jazykovo nesprávne a názvy nepriliehavé vzhľadom na históriu obce.
3.	V zmysle § 2c zákona č. 369/1990 Zb. o obecnom zriadení, obec určuje stavbám súpisné číslo a orientačné číslo, vedie evidenciu súpisných čísiel a evidenciu orientačných čísiel a udržiava ju v súlade so skutočným stavom.
4.	Označovanie ulíc a iných verejných priestranstiev a číslovanie budov upravuje vyhláška Ministerstva vnútra SR č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb (ďalej len „vyhláška”).
5.	Obec Rokytov pri Humennom (ďalej len „obec”) týmto VZN určuje kompletný zoznam ulíc v katastrálnom území Rokytov pri Humennom  .
6.	Každá nová ulica bude určená dodatkom k tomuto VZN a bude vydané úplné znenie VZN.
Obec  Rokytov pri Humennom
VZN  O  URČENÍ NÁZVU ULÍC  A  ČÍSLOVANÍ STAVIEB V OBCI

Čl. II.
Vymedzenie základných pojmov
1.	Ulicou sa na účely tohto VZN rozumie súvislá komunikácia s priľahlými stavbami alebo pozemkami, určenými územným plánom na zastavanie. Ako ulica môže byť pomenovaná aj iná ako miestna cesta v prípade, že je to nevyhnutné v záujme zabezpečenia jednoznačnej orientácie (resp. adresy) v obci.
2.	Adresou sa na účely tohto VZN rozumie určenie súpisného a orientačného čísla ku konkrétnej ulici. 
3.	Súpisným číslom sa na účely tohto VZN rozumie číslo, ktoré sa určuje každej budove podľa poradia, v akom sa mestu doručila žiadosť stavebníka alebo vlastníka (ďalej len „vlastník“) s náležitosťami podľa § 6 ods. 1 vyhlášky. Súpisné číslo nemá orientačný, ale evidenčný charakter.
4.	Na účely orientácie na ulici sa budove určuje orientačné číslo v zmysle § 5 ods. 1 vyhlášky.
5.	Budovou sa na účely tohto VZN rozumie pozemná stavba definovaná v § 43a ods. 2 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších zmien a doplnkov.
6.	Zoskupenou stavbou je najmä viac objektov, ktoré spolu nejakým spôsobom súvisia, či už svojím usporiadaním, charakterom stavby, účelovým určením alebo formou užívania, a ktoré sa nachádzajú v spoločnom uzavretom areáli.

Čl. III.
 Zoznam ulíc
1.	V katastrálnom území/územiach Rokytov pri Humennom sa pre obec aktuálne nepoužívajú žiadne názvy.
2.	Názvy ulíc sa vedú a píšu v štátnom jazyku .

Obec  Rokytov pri Humennom
VZN  O  URČENÍ NÁZVU ULÍC  A  ČÍSLOVANÍ STAVIEB V OBCI

3.	Názvy ulíc a iných verejných priestranstiev možno určovať a meniť dodatkom k tomuto VZN. Názov ulice navrhne Názvoslovná komisia, ktorej členov vymenováva starosta obce. Názvoslovná komisia navrhne jeden, prípadne viac názvov. Návrh na pomenovanie ulice môže pred zasadnutím Názvoslovnej komisie podať aj poslanec za príslušný volebný obvod, v lokalite ktorého sa riešená komunikácia nachádza.

Čl. IV.
Označovanie stavieb orientačnými tabuľami
1.	Označovanie ulíc a iných verejných priestranstiev názvami zabezpečuje obec na vlastné náklady na orientačných tabuliach rovnakého typu. V súlade s vyhláškou je vlastník alebo užívateľ stavby povinný strpieť osadenie orientačnej tabule s názvom ulice na budove, ktorá sa nachádza najbližšie k miestu vyústenia ulice do stredu obce, a na budovu, ktorou sa ulica končí. Orientačná tabuľa s názvom ulice sa umiestňuje na pozemnú stavbu, ktorá sa nachádza najbližšie k miestu vyústenia ulice do stredu obce, a na budovu, ktorou sa ulica končí. Ak do ulice vyúsťuje iná ulica, označuje sa orientačnou tabuľou s názvom ulice aj najbližšia budova pri takomto vyústení ulice.
2.	Vlastník je povinný pripevniť si na budovu a udržiavať aj tabuľku so súpisným a orientačným číslom. Tabuľku so súpisným číslom vydá vlastníkovi mesto, ktoré ju obstaráva na vlastné náklady. Tabuľku s orientačným číslom si obstaráva vlastník na vlastné náklady sám.

Čl. V.
                               Číslovanie stavieb
1.	Súpisné číslo sa v súlade s vyhláškou určuje každej budove.
2.	Osoba určená v kolaudačnom rozhodnutí je povinná požiadať o určenie súpisného čísla a orientačného čísla do 30 dní odo dňa právoplatnosti kolaudačného rozhodnutia.
3.	Súpisné číslo a orientačné číslo možno určiť aj bez kolaudačného rozhodnutia, ak tak ustanovuje osobitný predpis alebo ak sa budova nekolauduje alebo príslušný orgán od jej kolaudácie upustil.

Obec  Rokytov pri Humennom 
VZN  O  URČENÍ NÁZVU ULÍC  A  ČÍSLOVANÍ STAVIEB V OBCI

Čl. VI.
Sankcie a pokuty
1.	Za porušenie ustanovení tohto VZN fyzickou osobou možno uložiť pokutu v blokovom konaní do 33,-- EUR v zmysle § 48 zákona č. 372/1990 Zb. o priestupkoch v znení neskorších zmien a doplnkov.
2.	Za porušenie ustanovení tohto VZN právnickou osobou alebo fyzickou osobou oprávnenou na podnikanie môže starosta obce uložiť pokutu do výšky  6 638,-- EUR v zmysle  § 27b zákona o obecnom zriadení.
3.	Výnosy z pokút sú príjmom rozpočtu obce.

Čl. VII.
Záverečné ustanovenia

1.	Toto VZN je záväzné pre všetky právnické osoby a fyzické osoby v  obci v katastrálnom území/územiach obce Rokytov pri Humennom. .
2.	V súvislosti s prijatím tohto VZN vzniká fyzickým osobám a právnickým osobám podľa osobitných zákonov a v lehotách v nich uvedených povinnosť dať si do súladu s týmto VZN príslušné doklady.
3.	Toto VZN bolo schválené uznesením OZ  č. 05/05.2022 zo dňa 27.04.2022 a účinnosť nadobúda dňa 30.04.2022

…………………………
       Drobňák Jozef
       starosta obce